정조 3년
己亥二月初一日辰時。上御熙政堂。審理入侍時。領議政金尙喆。左議政徐命善。刑曹判書鄭好仁。參判李性源。參議李在學。行都承旨洪國榮。右承旨徐有防。假注書徐鼎修。記事官金勉柱鄭東浚。以次進伏訖。尙喆曰。夜間聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。一樣矣。上曰。禮房承旨。馳詣永禧殿。同副承旨。馳詣文廟。奉審摘奸以來。出榻敎上曰。禮曹判書權噵。牌招察任。出榻敎命在學。讀奏洪忠道啓本。上曰。鎭川林得卜獄事。何如。命善曰。當初毆打。旣無緊要傷處。則決無卽地致命之理。再次鬪鬨。亦無明白看證。則亦不可偏信屍親之言。以此似彼。不無疑端矣。上曰。曹啓更査之論。誠有意見。此不可輕易決折矣。尙喆曰。聖敎誠然矣。上曰。瑞山鄭東治獄事。前後道臣。或以東治爲元犯。或以李倚國爲元犯。而其所論列。各有所據。卿等之意。以爲。何如。尙喆曰。東治。旣已先犯。則前道臣之以此爲元犯。亦有所據矣。國榮曰。東治雖曰先犯。而究其本。則指嗾而曳出者。倚國也。隨後而猛打者。倚國也。以此觀之。今道臣之以倚國爲元犯。亦不無意見矣。上曰。然則兩皆傅生。何如耶。國榮曰。殺人旣爲分明。則彼此間豈無元犯乎。尙喆命善曰。本曹回啓。亦以東治爲元犯。則似不可輕易酌處矣。上曰。此獄事問於前道臣。則可以詳知矣。尙喆曰。然矣。上曰。前洪忠監司徐有隣入侍。出榻敎有隣。承命進伏。上曰。鄭東治獄事。卿意則以爲。何如。有隣曰。臣於待罪湖西時。詳知此獄顚末。而大抵李倚國。時年爲七十七歲。則有何氣力。能至打殺人命之境乎。且屍親所告。旣以東治爲元犯。而看證亦以被打於東治納供。則以臣愚見。東治之爲元犯。似無可疑之端矣。上曰。然則李倚國。參酌照律。似好矣。尙喆曰。旣有元犯。則李倚國。自當爲干犯矣。上曰。禮山元大哲獄事。屍帳傷處。旣不分明。則斷以殺人之律。有非審恤之意矣。卿等之意。何如。命善曰。道啓傅生之論。不無所据矣。命書判付曰。洪忠道鎭川縣囚推罪人林得卜段。其在愼獄之道。宜有更覈之擧。卽令道臣。親執詳査。追于登聞爲旀。瑞山縣囚推罪人鄭東治李倚國等段。首從之分別。前後道臣意見各自不同。皆有所据是乃。觀其文案。參以覆啓。東治之爲元犯。別無可疑之端。東治段。依回啓使之依前同推爲旀。干犯李倚國段。亦令卽爲照律定配爲旀。禮山縣囚推罪人元大哲段。本曹回啓。雖出於守經之意是乃。細閱其獄案是隱則。直歸之償命之科。殊非審克之道。以次律酌處。在學。讀奏黃海道啓本。上曰。豐川李中阿只獄事。何如。尙喆曰。道臣雖已完決。而本曹之覆啓。亦有所據矣。上曰。本曹覆啓。以後徵爲元犯乎。性源曰。下手雖有先後。用力宜分緊歇。則後徵當爲正犯。而道臣經先決放。故臣曹以此覆啓矣。命善曰。元犯覈得。然後可以成獄矣。上曰。正犯旣已疑晦。則兩皆傅生。何如。命善曰。殺人固已分明。而正犯不爲覈得。則非但有違於獄體。亦非難愼之意也。尙喆曰。首從分別。姑未明白。則道臣之決放後徵。誠甚輕先矣。上曰。然矣。上曰。遂安金石彬。安岳張時明。文化朴世奉等獄事。閱其文案。究其情犯。萬無傅生之道矣。尙喆曰。此等殺獄。別無可疑之端矣。上曰。海州李宜蕃獄事。以其前後文案觀之。其下手之凶毒。設計之陰慘。有非尋常殺獄之比。如此凶獰之漢。其在懲勵之道。不可循常處之矣。尙喆曰。該檢官之覈得元犯。亦甚詳明矣。上曰。以其檢狀觀之。極爲明白矣。上曰。載寧宋重旭獄事。何如。屍親初不發告。詞證亦不明白。則其在愼恤之道。有難以此成獄矣。尙喆曰。此不過渠之夫妻私相爭鬪。而至於此境。原其心跡。似非故犯欲殺之意矣。上曰。文化孔德貴。海州車福伊等獄事。詞證旣不分明。情跡亦多可恕。道臣及本曹從輕之論。儘有所見矣。卿等之意。何如。命善曰。此等獄事。旣無明證。又無傷處。則姑從罪疑之典。不害爲審恤之道矣。命書判付曰。依允。黃海道錄啓諸囚中。豐川府囚推罪人李中阿只段。依道啓施行爲乎矣。大抵中阿只與其矣夫後徵。同時用手。卽地傷命是隱則。正犯之覈得。固已疑晦。而又於首從之別。不能詳愼擇執。致有此該曹之覆啓。當初完決。道臣難免率爾之責。該道臣罷職爲旀。海州牧囚推罪人李宜蕃段。觀此獄案。其手勢之至凶。情跡之絶悖。不可以尋常殺死之比。而況旀該檢官。十分詳査。多少詞證。明白無疑是隱則。固宜登時正刑。以洩幽冤兺不喩。遐土此等凶頑之習。尤不容循常處之是如乎。自本曹分付該道臣。更加各別嚴訊取服。卽爲考覆。親問後。具格式登聞爲旀。載寧郡囚推罪人宋重旭段。屍親初不發告。干證又無其人。究厥獄情。極其䵝昧兺不喩。檢狀道啓。以傷處收起等㾗跡之闊狹淺深。爲被刺與自刺之別者。難保其必然是隱則。當此審克之日。合施罪疑之典。以次律酌處爲旀。至如審理罪人文化縣孔德貴。海州牧車福伊等段。證皆不備。情多可恕。竝以次律酌處。在學。讀奏平安道啓本。上曰。平壤高斗雲獄事。以前後文案觀之。旣已高萬謙爲正犯。則斗雲。自當脫空。而至今滯囚者何也。性源曰。先朝癸未年判付。有仍囚待結末之敎。故至今見囚。似以此也。上命在學。更讀癸未年判付訖。上曰。以先朝判付觀之。蓋有血袴之萬謙。旣爲正犯。則無眞贓之斗雲。更無可論。而特以難愼之盛意。雖有此待結末之敎。至于今十九年。結末尙無期。則斗雲之一向滯囚。殊可矜惻矣。尙喆曰。其時雖有仍囚之敎。而結末至今無期。則使無贓物之斗雲。待無期限之結末。而空然囚置。誠可矜矣。上曰。旣有正犯。則斗雲。自在脫空之科。而道臣修啓。猶以隨從懸。何也。尙喆曰。此則道臣修啓。不無不察之失矣。有防曰。平安道審理啓本中。有血袴之萬謙。旣爲正犯。則無贓物之斗雲。自當脫空。而乃以隨從修啓者。難免不審之責。當該道臣推考。何如。上曰。依爲之。出擧條上曰。定州白福尙獄事。傷處之初不分明。致命之已過辜限。不無可恕之端。則其在欽恤之道。合施罪疑之律。卿等之意。何如。尙喆命善曰。道臣及本曹從輕之論。誠爲的當矣。上曰。其餘義州邊江采。寧邊林海星。義州宋大京等獄事。別無可疑之端矣。尙喆等曰。然矣。命書判府曰。依回啓施行爲旀。平安道平壤府囚推罪人高斗雲段。旣無眞贓。又無疑端。而滯囚至于今十九年者。雖因結末之判付而然。是乃至今欲待結末。結末無期。特爲放送爲旀。定州牧囚推罪人白福尙段。大抵法當信。而法文所載辜限日字良中。又踰五日是隱則。縱有如干傷處良置。不可違法置律是如乎。以次律酌處。在學讀奏江原道啓本。上曰。洪川具時奉朴善生等獄事。閱其文案。則用手先犯。雖曰時奉。踢項致傷。卽是善生。則善生之爲正犯。別無可疑。而屍親之必欲以時奉爲正犯者。特出於渠之私怨。則此不足取信矣。卿等之意。何如。尙喆曰。善生再踢。旣致傷命。則斷爲正犯。固無可論。故丙申年該曹覆啓。亦以善生爲元犯矣。上曰。丙申年該曹覆奏後。旣定其首從。則到今首從兩人。初不分揀。竝加刑訊者。此必其時自該曹發關時。不能明白指揮之致矣。命善曰。殺獄何等至重。而該曹擧行。若是矇然者。誠極可駭。尙喆曰。朴善生具時奉獄案。丙申年。因道臣審理狀聞。其時秋堂。筵席覆奏。後旣以善生爲元犯。則時奉當爲隨從。而該曹發關之時。不能明白知委。本道道臣。亦不能往復擧行。致使首從兩罪人。至今竝加拷訊者。揆以獄體。俱難免不審之責。當該堂上罷職。前後道臣。竝從重推考。何如。上曰。依爲之。出擧條上曰。平海黃師憲獄事。究其罪犯。雖甚凶悍。而道啓中。一人之獄。母子竝命云者。參以情法。不無可恕之端矣。卿等之意。何如。尙喆曰。該曹覆啓。雖請同推。而母子竝命。亦甚可矜矣。命書判付曰。洪川縣囚推罪人具時奉朴善生等段。時奉雖曰先犯是乃如。其踢打要害之處。捽曳垂死之人。卽先犯時奉所未有之凶是隱則。論以首從之別。秋官覆奏。儘有意見。依此分付爲乎矣。時奉段。善生旣爲正犯。則一獄元無兩人償命之法。固當以加功照律。而本獄事。猶未出場。姑爲停刑。仍囚以待結末爲旀。黃師憲段。論以法意。雖無可恕之道。而母子竝命。抑或爲從輕之一端。以次律酌處。在學讀奏京畿啓本。上曰。抱川崔孝大獄事。屍帳傷處旣指的。道臣論啓亦有意見。姑從惟輕之律。不害爲欽恤之道矣。卿等之意。何如。尙喆曰。閱其檢狀。原其本情。則不無可恕之端矣。命善曰。本曹覆啓。雖出於執法之意。而當此審理之日。姑從寬典。亦似好矣。上曰。檢狀懸錄之前後各殊。亦甚怪矣。尙喆曰。殺獄檢狀。何等嚴重。而崔孝大成獄之案。初檢。實因則以先病後打懸錄。覆檢則不得已以被打致死懸錄。三檢則以被傷致死懸錄。如此檢狀。皆違格式。其在重獄體徵後弊之道。不可置而不論。當該三邑檢官。竝拿問處之。雖以道臣言之。難免不能察飭之責。其時道臣罷職。何如。上曰。依爲之。出擧條上曰。陽城洪召史獄事。卿等之意。以爲。何如。尙喆曰。觀其獄案。原其情跡。則前後招辭。雖曰變幻。而揆以人情事。或固然矣。然獄體至重。下詢處之。何如。上曰。卿等各陳所見。可也。命善曰。領相之言。儘好矣。國榮曰。炯洙旣已致斃。則死者之冤。足可申矣。且洪召史之當初承款。爲慮老母之替當。末梢變辭。亦在炯洙之死後。則原其本情。亦可見秉彝之一端矣。上曰。卿等之言。是矣。揆以獄體。旣無二人償命之法。原其本情。亦見一端秉彝之性。以此以彼。不無可恕之道矣。好仁等曰。聖敎誠然矣。上曰。其徐陽智李龍才等獄事。實因的實。詞證明白。俱無可疑之端矣。命書判付曰。抱川縣囚推罪人崔孝大段。秋官議讞之意。雖在執法是乃。原其本情。合有參量之道。以次律酌處爲旀。陽城縣囚推罪人洪召史段。與媤叔炯洙。同力毆打是如可。元犯未定。炯洙徑斃。一人致死。二人償命。殊非欽恤之意兺不喩。炯洙未死之前。渠能爲慮老母。替當元犯者。可見秉彝之共得。以次律酌處。在學讀奏刑曹啓目。上曰。鄭氣淳僞印之跡。旣不分明。則此不過盜踏之類。不可無參恕之道矣。卿等之意。何如。尙喆命善曰。聖敎誠然矣。命書判付曰。京囚鄭氣淳段。究厥所犯。容有可恕。僞印之跡。未得明證。則直斷以僞造之律。殊非審克之道。以次律酌處。好仁曰。月三同推。法意甚重。而近來外邑。視若尋常。或不無例刑之弊。雖以今番審理見之。情節凶慘。更無可疑者。亦多抵賴延拖之類。甚非成獄償命之意。自臣曹。抄出其中情犯最重者。發關該道。使之各別刑訊。嚴加究覈。趁卽考覆。具格登聞之意。分付。何如。上曰。依爲之。出擧條命退。諸臣以次退出。